

**JAKOVA GOTOVCA 2**

**40000 ČAKOVEC**

**NASTAVNI PROGRAM OSPOSOBLJAVANJA ZA POSLOVE**

**WELLNESS TERAPEUTA**

Čakovec, prosinac 2018.

**1. OPĆI PODATCI O PROGRAMU**

* **NAZIV PROGRAMA**

Program osposobljavanja za poslove *wellness* terapeuta

* **OBRAZOVNI SEKTOR**

Zdravstvo i socijalna skrb

* **RAZINA SLOŽENOSTI POSLOVA (do donošenja HKO-a određuje se na temelju NKZ-a)**

2

* **TRAJANJE OBRAZOVANJA (u satima)**

500 sati

* **OPRAVDANOST DONOŠENJA PROGRAMA**

U posljednjih deset godina *wellness* je postao važan segment hrvatskog turizma zbog čega broj *wellness* centara stalno raste što povećava potrebu za stručnim i osposobljenim kadrom. Međunarodni standardi hotela s četiri i pet zvjezdica, kojih je sve više, nalažu obavezne *wellness* i SPA sadržaje tako da je povećan interes za zapošljavanje tog kadra.

Program osposobljavanja za *wellness* terapeuta osmišljen je kako bi polaznici stekli specifična znanja i praktične vještine koje poslodavci traže te kako bi njihove kompetencije poslije završetka programa odgovarale stvarnim potrebama tržišta rada.

* **UVJETI UPISA**

Završena najmanje trogodišnja srednja škola, navršenih 17 godina i liječničko uvjerenje o psihofizičkoj sposobnosti za obavljanje poslova *wellness* terapeuta.

**2. ZNANJA, VJEŠTINE I SPOSOBNOSTI KOJE SE STJEČU ZAVRŠETKOM PROGRAMA / CILJ I KOMPETENCIJE**

*Svrha*

Svrha je programa osposobiti polaznike za izvođenje sljedećih poslova i zadaća:

* usvajanje vještina i znanja koja su potrebna za kvalitetno i uspješno pružanje usluga i obavljanje posla - *wellness* i SPA terapeut
* usvajanje vještina i znanja za rad s različitim tehnikama za njegu tijela i *wellness* programa
* osposobljavanje za upotrebu različitih vrsta sauna
* osposobljavanje za rad s raznim tretmanima tijela pomoću aparata i ostalim suvremenim profesionalnim tehnikama
* osposobljavanje za primjenu znanja o higijensko-tehničkim mjerama zaštite, o osobnoj i radnoj higijeni, asepsi, antisepsi i sterilizaciji
* osposobljavanje za rukovanje suvremenim aparatima, opremom, instrumentima i priborom za rad
* osposobljavanje za profesionalnu komunikaciju s klijentom
* osposobljavanje za izvođenje klasične medicinske masaže
* osposobljavanje za izvođenje osnovnih kozmetičkih postupaka
* osposobljavanje za izvođenje i primjenu kupeljarstva
* osposobljavanje za izvođenje refleksne masaže stopala
* osposobljavanje za izvođenje anticelulitne masaže
* osposobljavanje za izvođenje aromamasaže

*Posebni zadatci programa:*

* razvijanje pravilnog odnosa prema estetici
* razvijanje preciznosti, kreativnosti i odgovornosti
* razvijanje sposobnosti za timski rad
* razvijanje kritičkog odnosa prema svojem i tuđem radu
* osposobljavanje polaznika za poslovnu komunikaciju sa suradnicima i klijentima
* razvijanje svijesti o važnosti njege i održavanja zdravog i lijepog izgleda
* razvijanje odgovornog odnosa prema vlastitom zdravlju i izgledu
* razvijanje odgovornog odnosa prema primjeni zaštitnih sredstava pri radu

**3. TRAJANJE PROGRAMA I NAČIN IZVOĐENJA**

Program osposobljavanja u trajanju od 500 sati realizirat će se redovitom ili konzultativno-instruktivnom nastavom. *Teorijski dio* programa u trajanju od 140 sati izvodi se u učionici ustanove za obrazovanje odraslih, 180 sati *vježbi* izvodi se u specijaliziranoj učionici opremljenoj za vježbe, a *praktični dio* programa u trajanju od 280 sati izvodi se u zdravstvenoj ili socijalnoj ustanovi s kojom ustanova ima sklopljen ugovor o suradnji.

**Konzultativno-instruktivna nastava**: broj sati skupnih konzultacija iznosi dvije trećine od ukupnog broja sati planiranog u programu. *Skupne konzultacije* izvode se s cijelom obrazovnom skupinom i obavezne su za sve polaznike. *Individualne konzultacije* provode se neposredno, elektroničkom poštom, prema utvrđenom rasporedu i potrebi polaznika.

Skupne i individualne konzultacije organiziraju se prema utvrđenom rasporedu, koji se prije nastave objavljuje na oglasnoj ploči u ustanovi i dostavlja polaznicima. Obavezno se vodi evidencija prisutnosti polaznika na skupnim konzultacijama.

**Vježbe** i praktična nastava - vježbe će se izvoditi u specijaliziranim učionica (praktikumima) ili u ustanovama u kojima se provodi *wellness* terapija, a s kojim škola ima sklopljen ugovor o poslovnoj suradnji. Praćenje i ocjenjivanje polaznika provode nastavnici koji provode vježbe.

**Praktična nastava** provodi se u punom fondu sati. Rad polaznika na praktičnoj nastavi nadzirat će mentor.

**4. NASTAVNI PLAN I PROGRAM**

**4.1. Nastavni plan**

**Redovita nastava**

|  |  |  |  |  |  |
| --- | --- | --- | --- | --- | --- |
| **RB.** | **NASTAVNA CJELINA** | **BROJ SATI** | | | |
| T | VJ | PN | UKUPNO |
| 1. | Osnove anatomije i fiziologije | 30 | / | / | 30 |
| 2. | Zdravlje i *wellness* | 15 | / | / | 15 |
| 3. | Osnove dermatologije | 20 | / | / | 20 |
| 4. | Klasična medicinska masaža | 10 | 35 |  |  |
| 5. | Ručna limfna drenaža | 5 | 25 |  |  |
| 6. | Osnove kozmetologije i osnovni postupci njege kože | 15 | 45 |  |  |
| 7. | Kupeljarstvo – saune, bazeni, fango | 5 | 10 |  |  |
| 8. | Refleksna masaža stopala | 5 | 10 |  |  |
| 9. | Anticelulitna masaža | 5 | 20 |  |  |
| 10. | Aromamasaža | 5 | 20 |  |  |
| 11. | Zaštita na radu, higijena i prva pomoć | 15 | - |  |  |
| 12. | Poslovno komuniciranje i bonton | 10 | 15 |  |  |
| 13. | PRAKTIČNA NASTAVA |  |  | 180 |  |
|  | UKUPNO | 140 | 180 | 180 | **500** |

T = teorijska nastava

VJ = vježbe

PN = praktična nastava

**Konzultativno-instruktivna nastava**

|  |  |  |  |  |  |  |
| --- | --- | --- | --- | --- | --- | --- |
| **RB.** | **NASTAVNA CJELINA** | **BROJ SATI** | | | | |
| SK | IK | VJ | PN | UKUPNO |
| 1. | Osnove anatomije i fiziologije | 20 | 10 |  |  | 30 |
| 2. | Zdravlje i *wellness* | 10 | 5 |  |  | 15 |
| 3. | Osnove dermatologije | 13 | 7 |  |  | 20 |
| 4. | Klasična medicinska masaža | 6 | 4 | 35 |  |  |
| 5. | Ručna limfna drenaža | 3 | 2 | 25 |  |  |
| 6. | Osnove kozmetologije i osnovni postupci njege kože | 10 | 5 | 45 |  |  |
| 7. | Kupeljarstvo – saune, bazeni, fango | 3 | 2 | 10 |  |  |
| 8. | Refleksna masaža stopala | 3 | 2 | 10 |  |  |
| 9. | Anticelulitna masaža | 3 | 2 | 20 |  |  |
| 10. | Aromamasaža | 3 | 2 | 20 |  |  |
| 11. | Zaštita na radu, higijena i prva pomoć | 10 | 5 |  |  |  |
| 12. | Poslovno komuniciranje i bonton | 6 | 4 | 15 |  |  |
| 13. | PRAKTIČNA NASTAVA |  |  |  | 280 |  |
|  | UKUPNO | 90 | 50 | 180 |  | **500** |

SK = skupne konzultacije

IK = individualne konzultacije

VJ = vježbe

PN = praktična nastava